C 214/158
FI
Euroopan unionin virallinen lehti
16.6.2023
Torstai 19. tammikuuta 2023
BE.
ottaa huomioon, että naisten tekemä työ tuo lisäarvoa pienimuotoiseen kalastukseen;
BF.
katsoo, että pienimuotoinen kalastus joutuu kilpailemaan yhä enemmän muiden sinisen talouden toimintojen sekä sellaisten uusiutuvan energian hankkeiden kanssa, jotka vaikuttavat moniin toimintoihin rannikoilla, rannoilla tai satama-alueilla ja ottavat siten mahdollisesti haltuunsa alueita, joita käytettiin aiemmin lähes yksinomaan pienimuotoiseen kalastukseen, mikä johtaa ihmisten muuttamiseen muualle ja merten ja rannikoiden valtaamiseen;
BG.
toteaa, että keskiluokkaistuminen saattaa tehdä monista kehittyvistä rannikkoalueista aina vain kalliimpia asuinpaikkoja, minkä vuoksi pienimuotoista kalastusta harjoittavat kalastajat joutuvat muuttamaan kauas työpaikastaan ja heidän toiminnastaan tulee entistäkin vaikeampaa ja hankalampaa;
BH. katsoo, että EU:n edistämä suojelun lisääminen vaikuttaa erityisesti pienimuotoiseen kalastukseen, mistä on esimerkkinä suojeltujen merialueiden ja suojeltujen merialueiden verkostojen täytäntöönpano, joka vaikuttaa pienimuotoiseen kalastukseen rajoittamalla toimintaa ja liikkumista; katsoo, että tähän alaan kohdistuvia vaikutuksia otetaan harvoin huomioon näiden politiikkojen suunnittelussa ja tätä pahentaa se, että alan toimijat eivät ole riittävästi mukana näissä prosesseissa (30);
BI.
ottaa huomioon, että kalastusala yleisesti ottaen ja erityisesti pienimuotoinen kalastus ovat aliedustettuina kalastuksenhoitopolitiikkojen ja merialueiden käyttöä koskevien politiikkojen määrittelyssä;
BJ.
ottaa huomioon, että on olemassa erilaisia kalastusalan järjestöjä tuottajaorganisaatioista kalastajien yhdistyksiin, alusten omistajien yhteenliittymiin ja osuuskuntiin ja että pienimuotoista kalastusta edustavien jäsenten määrä niissä vaihtelee; ottaa huomioon, että monet pienten alusten omistajat eivät kuulu mihinkään järjestöön; ottaa huomioon, että kalastusalan ammattilaiset ovat edustettuina kalastusalan ammattijärjestöissä; katsoo, että alan olisi voitava itse päättää, miten se organisoi toimintansa;
BK. katsoo, että asiaa koskevien tietojen erittely on riittämätöntä, mikä vaikeuttaa yksityiskohtaisten tietojen saamista erityisesti pienimuotoisesta kalastuksesta ja hankaloittaa analysointia, erityisesti yritysten, alusten omistajien, kalastusalan ammattilaisten, alusten ja pyydysten, työolojen, iän ja sukupuolen osalta;
Pienimuotoisen kalastuksen vahvistaminen arvoketjussa, kalastustulojen lisääminen ja tulojen monipuolistaminen
1. katsoo, että pienimuotoisen kalastuksen ja rannikkokalastuksen tulevaisuus ei riipu ainoastaan pitkällä aikavälillä toteutettavista ja kestävistä toimenpiteistä vaan myös välittömistä, tarkoituksenmukaisista ja tehokkaista toimenpiteistä kalastajien voittomarginaalien kasvattamiseksi, kuten kiintiöiden nostamisesta tieteellisten lausuntojen mukaisesti; katsoo, että on parannettava alan organisatorisia ja kaupallisia valmiuksia ja ammatin houkuttelevuutta, tarjottava koulutusta ja kohdennettua tukea nuorille, parannettava toimintaoloja, jotta voidaan lisätä erityisesti naisten työskentelyä aluksilla ja alalla yleisemmin, sekä vahvistettava alan asemaa toimitusketjussa; kehottaa tämän vuoksi komissiota tiiviissä yhteistyössä jäsenvaltioiden kanssa perustamaan ja panemaan täytäntöön EMKVR:n puitteissa pienimuotoisen kalastuksen ja rannikkokalastuksen tukimekanismeja, joiden avulla voidaan käsitellä alalle tyypillisiä ongelmia;
2. katsoo, että pienimuotoisen kalastuksen tulevaisuus edellyttää, että sen erityisluonne otetaan huomioon yhteisessä kalastuspolitiikassa ja että nykyisiä välineitä mukautetaan vastaamaan alan tarpeita;
3. korostaa, että tarvitaan yhteinen, laajempi ja tarkoituksenmukaisempi pienimuotoisen kalastuksen ja rannikkoka­ lastuksen määritelmä; painottaa, että tällaisen määritelmän olisi oltava käytännöllinen, mitattava ja selkeä; korostaa myös, että määritelmän olisi perustuttava asianmukaiseen arviointiin, jossa otetaan huomioon muut pienimuotoisen kalastuksen piirteet ja perusteet kuin aluksen pituus, jotta pienimuotoista kalastusta koskeva EU:n määritelmä vastaisi alan todellisuutta, kuten on jo tehty määritelmissä, jotka sisältyvät tiettyihin kansainvälisiin yleissopimuksiin, kuten Kansainvälisestä Atlantin tonnikalojen suojelukomissiosta (ICCAT) tai Välimeren yleisestä kalastuskomissiosta (GFCM) tehtyihin sopimuksiin;
(30)
Ks.
Small-Scale Fisheries in Europe: Status, Resilience and Governance, s. 8.